ועדת הכספים, כנסת 15, פרוטוקול מספר 341, 2001-12-12 09:00

יעקב ליצמן: בוקר טוב, אני מתכבד לפתוח את ישיבת הוועדה.

אבשלום וילן: אדוני היושב ראש, אתמול פניתי אליך ואל יושב ראש הכנסת וביקשתי שתפסיקו את "קרב התרנגולים" הזה בינך ובין האוצר.

אבשלום וילן: לא משנה מי צודק ומי לא צודק.

אבשלום וילן: אני מבקש לגמור את זה היום.

יעקב ליצמן: אני בטוח שפקידי האוצר יתאוששו קצת ויראו שהם נוהגים לא כפי שצריך להתנהג.

יעקב ליצמן: אני רוצה לעשות קצת סדר בנושא שדובר עליו ביממה האחרונה לגבי המשכנתאות ושכר דירה.

יעקב ליצמן: רבותי, משכנתאות לא הגיעו לוועדת הכספים, מה גם שאין צורך שהן יגיעו לכאן.

יעקב ליצמן: זה תקציב קשיח שנמצא במשרד השיכון ומשרד האוצר.

יעקב ליצמן: אפשר להוציא מהתקציב הזה כמה שרוצים ולא צריך את אישור ועדת הכספים לכך.

יעקב ליצמן: אם מר אבי גבאי כותב שזו הסיבה, לדעתי צריך לבקש להעמידו לדין על הדברים השקריים שהוא כתב - -

אבשלום וילן: תעמיד את שר האוצר לדין, מה אתה רוצה מהפקידים?

יעקב ליצמן: כי הוא כתב את זה.

אבשלום וילן: תתווכח עם שר האוצר.

יעקב ליצמן: מה שנאמר במכתב שקרי.

יעקב ליצמן: אתם יכולים לבדוק ברשימת ההעברות שהוועדה התבקשה לאשר ולראות אם יש בכלל בקשה כזאת.

יעקב ליצמן: יש העברה של 232 מיליון שקל, שמתוכם 90 מיליון שקל הם לשכר דירה.

יעקב ליצמן: אני לא מתנער מזה שגם הבקשה הזאת מעוכבת, אבל מי שביקש את העיכוב זה חבר הכנסת מוסי רז וחבר הכנסת בייגה שוחט.

יעקב ליצמן: לא שמעתי פיפס אחד על זה שבייגה שוחט הוא זה שבעצם ביקש לעכב את ההעברה, מה גם שהוא בא לצעוק עליי על כך שאני מעכב את הבקשה הזאת.

יעקב ליצמן: הוא לא אמר שהוא בעצם זה שמעכב ובא לצעוק עליי על כך.

יעקב ליצמן: בייגה שוחט כתב למנהל הוועדה, קרשנר, לעכב.

יעקב ליצמן: צריך אולי ללמד אותו שלא כותבים "לעקב" עם קו"ף, אלא עם כ"ף.

אבשלום וילן: חבר הכנסת מוסי רז ביקש דיון על כך, אתה יכול לקיים עכשיו את הדיון.

יעקב ליצמן: אני לא יכול לקיים דיון על כך עם סגן השר לקליטת העלייה.

יעקב ליצמן: אנחנו נזמין את שר השיכון בשבוע הבא ואז נקיים דיון.

יעקב ליצמן: אני אזמין את שר השיכון גם לדיון על המשכנתאות, בשאלה מה הוא מתכוון לעשות עם יתרה של מיליארד וחצי שקל.

יעקב ליצמן: אני רוצה לדעת אם הוא הולך לשפר את הניקוד לזכאים, אני רוצה שיגדיל את המשכנתאות ואת שכר הדירה.

יעקב ליצמן: אני הפוך משר השיכון – הפוך על הפוך.

יעקב ליצמן: אני חושב שמה שעשו אתמול זה פשוט פשע, אבל אני מרגיש טוב עם זה, כי יש לי שני חברי ועדה מכובדים – מוסי רז ובייגה שוחט – שביקשו לעכב את הדיון בבקשה.

מוסי רז: אנחנו ביקשנו לקיים דיון.

יעקב ליצמן: אני יודע, ואכן יהיה דיון כזה בשבוע הבא.

אבשלום וילן: אבל למה מעכבים פיצויים לחקלאים?

אבשלום וילן: למה אתה מעכב פיצוי לאנשי חפץ חיים?

אבשלום וילן: אתה פוגע באלה שהצביעו עבורך.

מוסי רז: מקובל בוועדת כספים לקיים דיון על העברה כל כך גדולה של 230 מיליון שקל.

מוסי רז: אני בכלל לא יודע מה יש בבקשה הזאת – אולי זה נהדר, אולי זה רע, אולי זה בסדר.

מוסי רז: אני לא יודע ולכן ביקשתי לקיים על זה דיון.

אבשלום וילן: מי שסובל מזה זה הציבור.

יעקב ליצמן: ביממה האחרונה אני מותקף בכלי התקשורת על כך שאני מעכב את ההעברה למשכנתאות ולשכר דירה.

יעקב ליצמן: מה שפלא בכל זה הם שני דברים: א.

יעקב ליצמן: אני לא יכול לעכב משכנתאות ואין אפילו פנייה על כך, כי זה תקציב קשיח.

יעקב ליצמן: ב.

יעקב ליצמן: מי שעיכב את זה הם חברי הכנסת בייגה שוחט ומוסי רז ולא אני.

יעקב ליצמן: אני מעכב בכלל את כל ההעברות, אבל לא את זה.

אבשלום וילן: אנחנו נמצאים בחנוכה ואתה מרבה עכשיו פילוג בעם.

אבשלום וילן: קיבלתי הבוקר טלפונים שמבטאים שנאה שמופנית עוד פעם לחרדים, על כך שהם עוד פעם יושבים על תקציב המדינה.

יעקב ליצמן: אני מעכב גם העברות לחרדים.

אבשלום וילן: אל תגביר שנאה בעם.

אבשלום וילן: יש לך קייס צודק – שר האוצר הנוכחי לא קיים את הבטחתו, אבל אל תנהל את הקרב הזה על חשבון כלל האוכלוסיה.

אבשלום וילן: יש היום הצבעות על הצעות חוק, תעלה למליאה ותצביע נגד הממשלה.

אבשלום וילן: תגיד שאתם מצביעים אי אמון.

אבשלום וילן: לך לראש הממשלה, אבל מה אתה רוצה מעם ישראל?

יעקב ליצמן: את כל מה שאמרת כבר ניסיתי.

יעקב ליצמן: ביקשתי פגישה עם ראש הממשלה, שלחתי את יושב ראש הקואליציה לראש הממשלה, נפגשתי עם שר האוצר, נפגשתי עם מנכ"ל משרד האוצר ועוד רבים אחרים.

יעקב ליצמן: עם מי לא נפגשתי, עם מי לא דיברתי – דיברתי עם מנכ"ל משרד ראש הממשלה ועם מזכיר הממשלה.

יעקב ליצמן: עם מי אתה רוצה שאני אדבר?

יעקב ליצמן: חוץ מהאפיפיור, דיברתי עם כולם.

אבשלום וילן: תעכב את התקציבים ששייכים לממשלה ותשחרר את כל התקציבים של האזרחים.

אבשלום וילן: אם שר הקליטה צריך כסף לצורכי המשרד, תעכב.

אבשלום וילן: אבל אם עולים חדשים צריכים לקבל כסף, אל תעכב.

אבשלום וילן: זה מה שאני רוצה ממך.

אבשלום וילן: למה אתה פוגע באזרחים?

אבשלום וילן: אתה רוצה שישנאו את החרדים?

אבשלום וילן: אני צריך להופיע כמגן החרדים?

יעקב ליצמן: למה אתה לא שואל את חברך לסיעה למה הוא ביקש לעכב את ההעברה הזאת?

מוסי רז: ביקשתי דיון על כך.

יעקב ליצמן: אני מתכוון להביא את זה לדיון בשבוע הבא.

יעקב ליצמן: אני מתכוון להזמין את שר השיכון ולשאול אותו על משכנתאות.

מוסי רז: אני מבטל את העיכוב שלי.

אבשלום וילן: היום נר רביעי של חנוכה, תעשה ג'סטה לחג – קח מתיק הבקשות את כל הבקשות שקשורות לאזרחי ישראל שבדין מגיעים להם כספים מהשלטון, ותביא לדיון.

יעקב ליצמן: דתות גם קשור לאזרחי ישראל?

אבשלום וילן: תלוי מה.

אבשלום וילן: יכול להיות שכן.

יעקב ליצמן: ישיבות?

אבשלום וילן: כן.

אבשלום וילן: אם אזרחים לא מקבלים משכורת, בהחלט כן.

יעקב ליצמן: אני בטוח שיתלוננו בהנהלת הקואליציה כדי שידיחו אותי.

יעקב ליצמן: כל ההבדל ביני לבין השר, שכדי להדיח אותי צריך רוב של שני שליש מחברי הכנסת וכדי להדיח את השר מספיק אחד.

יעקב ליצמן: אני לא מתכוון דווקא לשר האוצר, כי אני לא חושב שדווקא הוא אשם בזה.

מוסי רז: אני מבקש לומר לפרוטוקול שביקשתי לעכב את הבקשה הזאת, כי אני חושב שהעברה של 230 מיליון שקל, לא משנה למה, צריך שיתקיים עליה דיון, מה גם שאני רואה שחלק גדול מהתקציב הזה מיועד להתנחלויות.

מוסי רז: אבל פעם ראשונה בחיים שלי אני מסכים להעברת כספים להתנחלויות, כדי לא לקחת חלק במשחק של הסחטנות הזאת.

מוסי רז: לפיכך אני מבקש להסיר את העיכוב.

יעקב ליצמן: ללא קשר אני אקיים דיון בנושא בשבוע הבא.

יעקב ליצמן: אני אדון אך ורק בשני דברים: בעיכוב של חבר הכנסת שוחט ובשאלה מה הולכים לעשות עם מיליארד וחצי שקל שיש בקופת המשכנתאות שלא נוצלו.

יעקב ליצמן: אני חושב שזה פשע, כי אם יש כל כך הרבה כסף שנותר, למה לא לעודד את הנדל"ן, למה לא לעודד את הקבלנים וכו'.

אבשלום וילן: היה קיצוץ של 6 מיליארד שקל בתקציב המדינה.

אבשלום וילן: אם יש מקורות שמהם אפשר להחזיר אותם, זה עדיף.

אבשלום וילן: אל תתחיל לצבוע עכשיו תקציבים.

אבשלום וילן: אני לא יודע מה צריך לעשות בכסף הזה, כי צריך לראות את תמונת המאקרו.

אבשלום וילן: אנחנו בחג החנוכה, יש פיגועים, יש מצב רוח לא טוב - -

יעקב ליצמן: מי שהדליק את האש בחנוכה, זה דווקא מר אבי גבאי.

יעקב ליצמן: אני מתכוון להזמין גם אותו לדיון.

אבשלום וילן: תהיה קצת בית הלל ולא בית שמאי.

אבשלום וילן: תפסיק לנהל קרבות יהודה המכבי עכשיו.

אבשלום וילן: נניח שתנצח, אז מה?

אבשלום וילן: האזרחים הרי סובלים.

אבשלום וילן: אני מבקש ממך לתפוס מנהיגות – אל תוותר על הקרב שלך, אבל שחרר כספים שמגיעים לאזרחים.

יעקב ליצמן: אתם מבקשים ממני לתפוס מנהיגות, אבל מצד שני גם החרדים אומרים לי לתפוס מנהיגות.

יעקב ליצמן: הם אומרים לי: תציל אותנו, אף אחד לא מסתכל עלינו, אף אחד לא מסתכל בכיוון הישיבות, רוצים לגנוב לנו חודשיים תקציב בהיקף של 170 מיליון שקל.

יעקב ליצמן: ברוך ה' הצלתי אחד, וגם השני בדרך, בדרך שלי.

יעקב ליצמן: לא יעזור כלום, כי כבר חודש ימים שאני מדבר עם פקידי האוצר, עם שר האוצר ומנכ"לו, וזה כמו לדבר אל הקיר.

יעקב ליצמן: אפילו טלפון לא החזירו לי.

יעקב ליצמן: עכשיו פתאום יש טלפונים ופתאום נהייתי מבוקש.

יעקב ליצמן: מיצינו את "הדף היומי" בנושא דתות.

יעקב ליצמן: אני מקדם בברכה את חבר הכנסת יולי אדלשטיין, סגן השר לקליטת העלייה, את אנשי משרדו ופקידי האוצר.

יעקב ליצמן: בלי להיכנס לבעיות של הימים האחרונים, אני יכול לומר שאני מאוד מאוד מחשיב את הנושא של קליטת עלייה.

יעקב ליצמן: אני לא רוצה להיכנס לדקויות ולטעויות שיש במכתב של אבי גבאי, אבל אנחנו קיימנו דיון בוועדה המשותפת של ועדת הכספים וועדת הקליטה ודיברנו על תוספת, בעיקר לשלוש מדינות – ארגנטינה, צרפת ודרום אפריקה.

יעקב ליצמן: בלי להיכנס לחשיבות של שלוש המדינות הללו, אני רוצה לשמוע היום על הקליטה בכלל ועל מה שיקרה.

יעקב ליצמן: אני לא יודע מה יהיה הקיצוץ בתקציב משרדי הממשלה, אבל ברור לי שבקליטה אסור לגעת.

יעקב ליצמן: זה חד משמעי.

יעקב ליצמן: אם מאשימים אותי שאני מרחיב את הפילוג בעם, ברור לי שכל קיצוץ בתקציב הקליטה, יגרום רק לפיצול בין עולים לאזרחים הוותיקים.

יעקב ליצמן: המשרד לקליטת העלייה הוא בין המשרדים החשובים ביותר בתחום החברתי.

יעקב ליצמן: זה משרד חברתי לא פחות ממשרד חברתי אחר.

יעקב ליצמן: הייתי בסיור במוסדות "שובו".

יעקב ליצמן: הייתי במוסד אחד ליד נריה בלי התראה מוקדמת.

יעקב ליצמן: נכנסתי לכיתות ושאלתי את התלמידות מדוע הם באו לבית הספר הזה.

יעקב ליצמן: איזה פלא, שמעתי שהן לא הרגישו טוב בחינוך הכללי.

יעקב ליצמן: רוב התשובות היו כאלה.

יעקב ליצמן: הן כנראה לא הרגישו טוב עם האינטגרציה בבתי הספר הכלליים.

יעקב ליצמן: לדעתי מי שיכול לשפר בנושא הזה, זה משרד הקליטה.

יעקב ליצמן: לצערי אני נאלץ לשמוע לבד את הסקירה של המשרד לקליטת העלייה, משום שלא ידעתי שמליאת הכנסת תקיים היום דיון החל מהשעה תשע.

יעקב ליצמן: קבענו את הישיבה הזאת כבר מזמן ואם הייתי יודע שביום זה המליאה תתחיל באותה השעה של הישיבה, לא הייתי מזמן את הישיבה.

יולי יואל אדלשטיין: אני מודה לך על ההקדמה ואני מאוד מעריך את היחס שלך לנושא הקליטה.

יולי יואל אדלשטיין: אני חושב שאנחנו ניקח בחשבון מה שאמרת, גם את מיעוט המשתתפים - שמסיבות מוצדקות נמצאים בהצבעות – וגם את העובדה שרק לפני כמה שבועות קיימנו דיון בוועדה המשותפת.

יולי יואל אדלשטיין: למרות שהדיון אז היה על פרוייקט ספציפי, נגענו בעוד כל מיני דברים.

יולי יואל אדלשטיין: לכן אני אשתדל לקצר ואני אתן כמה נתונים בסיסיים.

יולי יואל אדלשטיין: אני אסקור בקצרה כמה דברים שאני חושב שהם ראויים לציון, במיוחד בנוכחות הסגל הבכיר של המשרד ולהראות מה המשרד מסוגל לעשות כשנותנים לו לעבוד, וכן בנוכחות פקידי האוצר.

יולי יואל אדלשטיין: לא סוד שרק עכשיו התקיימה עוד פגישה בין אנשי המשרד לבין אנשי אגף התקציבים, אבל לצערי הרב גם היא לא הניבה פירות וגם כאן אני לא יכול לבוא עם דברים אופטימיים.

יעקב ליצמן: עד היום ועדת הכספים שימשה רק כוועדת קיצוצים.

יעקב ליצמן: אני חושב ששום תקציב לא הועבר כאן, אלא כל הזמן רק קיצוצים.

יולי יואל אדלשטיין: הדיון הזה נועד, כמו שראוי במסגרת מינהל תקין, לדון על תקציב משרד הקליטה.

יולי יואל אדלשטיין: אני כרגע לא כל כך יודע על מה אנחנו דנים, כי יש הצעת תקציב, אבל אני לפחות התבשרתי בתקשורת שיש עוד קיצוץ.

יעקב ליצמן: אתה מאוד צודק בזה.

יעקב ליצמן: היה שיקול לבטל את כל הישיבות שנוגעות לתקציבי המשרדים.

יעקב ליצמן: אבל אני ממלכתי, בניגוד למה שאומרים עליי, כי אם הייתי צריך להיות לא ממלכתי ולנסות לדפוק את האוצר, הייתי סוגר את ה"באסטה" הזאת בוועדת הכספים עד סוף השנה, עד שישחררו את התקציב לדתות ונסיים את ההעברות התקציביות, ומעבר לכך לא לקיים דיון.

יעקב ליצמן: שאלתי את שר האוצר מה דעתו על כך.

יעקב ליצמן: הוא ביקש ממני להמשיך לקיים דיונים.

יעקב ליצמן: הוא אמר לי שיש קיצוץ ואני מבין שהאוצר מתכוון להעביר את זה לוועדת הכספים, אולי במסגרת תיקון כלשהו ולהצביע על זה.

יעקב ליצמן: לכן אני לא יכול לבקש ממך להיכנס למספרים, כי זה לא רלוונטי לגמרי.

יולי יואל אדלשטיין: [הוצג שקף – העלייה לפי יבשות (ינואר – נובמבר) בשנת 2001] בשקף הראשון אפשר לראות את מספרי העולים וההתפלגות לפי הארצות.

יולי יואל אדלשטיין: כפי שאתם רואים, בשנת 2001 עלו 41,000 עולים.

יולי יואל אדלשטיין: הפרשנות למספר הזה היא כפי שמסתכלים על זה.

יולי יואל אדלשטיין: אפשר לומר שזאת ירידה לעומת השנים הקודמות, זה ודאי נכון מספרית.

יולי יואל אדלשטיין: אפשר גם לומר שזה מעורר פליאה, במובן החיובי של המילה, שבשנה כל כך קשה, כפי שעברנו, במיוחד מבחינה ביטחונית, בכל זאת עלו כל כך הרבה עולים.

יולי יואל אדלשטיין: זה בעצם בשנה שבה כל מה שיהודי בחוץ לארץ רואה זה אותן עשרים שניות על המסך, שעוד משהו התפוצץ ועוד הרוגים והלוויות.

יולי יואל אדלשטיין: אז גם בשנה הזאת התברכנו בלמעלה מ-41,000 עולים.

יולי יואל אדלשטיין: רוב העולים הגיעו מברית המועצות לשעבר, אבל גם חשוב לזכור שיש המשך עלייה מאתיופיה.

יולי יואל אדלשטיין: אנחנו שוקדים ומקווים, אם יהיו אישורים מתאימים, שגם נראה תגבור עלייה מארגנטינה, צרפת ומדינות נוספות.

יעקב ליצמן: מה התחזית של עליית עולים בשנה הבאה?

יולי יואל אדלשטיין: המספרים פחות רלוונטיים, אבל התחזית שלנו מדברת על 50,000 עולים בשנה הבאה.

יולי יואל אדלשטיין: התחזית הזאת די אופטימית ובוודאי שהיא לוקחת בחשבון את התקווה והתפילה של כולנו שקצת יירגע המצב הביטחוני.

יולי יואל אדלשטיין: ההערכה גם לוקחת בחשבון משהו, שהוא פחות בתחום תפילות ותקוות, אלא בתחום העשייה, שתאושר התוכנית שוועדת הכספים הנכבדה דנה עליה, כלומר תוכנית ארגנטינה-צרפת-דרום אפריקה.

יולי יואל אדלשטיין: אנחנו והסוכנות היהודית סבורים מקצועית שאם אותן הטבות מסוימות תאושרנה, אפשר יהיה להכפיל את מספר העולים מן המדינות האלה.

יולי יואל אדלשטיין: למרות שכבר דנו בזה בהרחבה, אני רוצה להזכיר שקהילות כמו ארגנטינה וכמו צרפת חדורות מוטיבציה יהודית-ציונית בהרבה מקרים וגם נמצאות במצב מסוים שגורם לנו לחשוב שאפשר להגביר משם את קצב העלייה.

יעקב ליצמן: גם בארגנטינה מצב היהודים קשה מבחינה כלכלית?

יולי יואל אדלשטיין: אנחנו יודעים מהג'וינט שהם מחלקים כל שבוע 20 אלף חבילות מזון למשפחות יהודיות, כאשר עד לפני כמה שנים הם חילקו 500-600 חבילות לשבוע.

יעקב ליצמן: מה הם מחפשים שם?

יולי יואל אדלשטיין: היינו שם בביקור קצר וההתרשמות היא שדווקא במצב כזה לא ממהרים לעלות.

יולי יואל אדלשטיין: אמרו לנו אנשים: אני יודע איך להיות עני בארגנטינה, אני לא יודע איך אני אהיה עני בישראל.

יולי יואל אדלשטיין: כלומר, יש עוד יותר חשש.

יולי יואל אדלשטיין: הסוכנות עושה עבודה פרטנית, כמו קבוצות תמיכה למשפחות הללו, על מנת להעביר אותם כקבוצות ולעזור להם גם כאן בשלב הראשוני, כדי לעבור בשלום את המעבר הזה.

יולי יואל אדלשטיין: יש 1,300 עולים מארגנטינה, זה לא שאין בכלל, אבל בפרופורציה ל-200 אלף בקהילה, כאשר 20 אלף מתוכם עניים ועשרות אלפים מהם בעלי חינוך יהודי, זה מספר לא סביר.

יולי יואל אדלשטיין: אנחנו רוצים לפעול ולהגדיל את המספר הזה.

יולי יואל אדלשטיין: אני מקווה שנצליח.

יולי יואל אדלשטיין: התחזית לשנה הבאה היא ל-50 אלף עולים, מתוך כ-40 אלף ממה שמכונה "זכאי סל קליטה", וכ-10,000 עולים מארצות הרווחה.

סמדר אלחנני: ספר התקציב שמונח לפנינו מבוסס על תחזית של 40 אלף עולים.

יולי יואל אדלשטיין: כי האלמנט הקובע בתקציב הוא אלה שמקבלים סל קליטה.

יולי יואל אדלשטיין: עולה מארצות הברית אף גורם להוצאות בתחום הקליטה.

יולי יואל אדלשטיין: 40 אלף הם מקבלי סל קליטה.

סמדר אלחנני: התחשיב בספר התקציב לפי 40 אלף עולים מתואם איתך?

יולי יואל אדלשטיין: כן.

דני טופז: בספר התקציב כתוב במפורש: 40 אלף עולים מארצות מצוקה.

יעקב ליצמן: הלוואי שיגיעו יותר עולים, למרות שאני לא בטוח שמשרד האוצר רוצה את זה כל כך.

יעקב ליצמן: כולנו נשמח מאוד שיהיה מחסור בתקציב.

יעקב ליצמן: אני מבטיח, בלי נדר, שאז אני לא אעכב.

יולי יואל אדלשטיין: אני מצטרף לאיחולים האלה שיהיה מחסור.

יולי יואל אדלשטיין: (הוצג שקף – טבלת פינוי בתי מלון) אדוני היושב ראש, חיפשתי דוגמה או שתיים מה להראות מפעילות המשרד, כדי שזה לא יישמע כמו דיווח בוועדת העלייה והקליטה, אלא פעילות בתחום קליטה שיש לה גם היבט תקציבי.

יולי יואל אדלשטיין: בחרתי בשני דברים, דווקא דברים כבדים.

יולי יואל אדלשטיין: כשנכנסתי לתפקידי במשרד מצאתי 2,044 נפש מקרב עולי אתיופיה בבתי מלון.

יולי יואל אדלשטיין: אני לא רוצה להיכנס לסיבות ממה זה נבע – לא היה תקציב מדינה, היתה מצוקה, היתה תחזית לא נכונה של עלייה מאתיופיה – בזה אולי מבקר המדינה צריך להתעסק.

יולי יואל אדלשטיין: היתה מציאות שאמרה שהמדינה משלמת עבור 2000 נפש מחיר שכירות יומית בבתי מלון.

יולי יואל אדלשטיין: כלומר, האנשים האלה כאילו גרים בבית מלון.

יולי יואל אדלשטיין: בשיא המדינה הוציא כרבע מיליון שקל ביום על העניין הזה.

יולי יואל אדלשטיין: רבע מיליון שקל ליום במהלך חודשים רבים.

יולי יואל אדלשטיין: ברור שלא רצינו שהמדיניות הזאת תימשך.

יעקב ליצמן: וכנראה שאותם בתי מלון גם קיבלו מענק לעידוד השקעות הון.

יולי יואל אדלשטיין: אני לא נכנס לדברים הללו, אבל במאמר מוסגר אני יכול לומר לך שכשאמרנו שאנחנו מבטלים את זה, זכינו ללא מעט גידופים מכל מיני בעלי בתי מלון, איך בתקופה כל קשה בתיירות פוגעים בהם.

יולי יואל אדלשטיין: באתי בדברים עם שר האוצר ואמרתי שלא יכול להיות דבר כזה.

יולי יואל אדלשטיין: אמרתי שאנחנו צריכים להתארגן אחרת, לפנות את כל בתי המלון, לעבור לשכירות ארוכת טווח לשנים – כמו מרכזי קליטה – ושם לאכלס את העולים.

יולי יואל אדלשטיין: הטבלה שמוצגת בשקף אומרת את הכל.

יולי יואל אדלשטיין: זאת היתה התמונה לפני חצי שנה וזאת התמונה עכשיו – אין אף בית מלון שכרגע מתגוררים בו עולים.

יולי יואל אדלשטיין: מדובר על חיסכון של עשרות מיליוני שקלים לקופת המדינה.

יולי יואל אדלשטיין: מגיע למנכ"ל, למנהל אגף אכלוס ולכל הצוות יישר כוח.

יולי יואל אדלשטיין: זה פשוט חיסכון נטו – גם העולים בתנאים יותר טובים וגם קופת המדינה חוסכת מיליונים.

יולי יואל אדלשטיין: דבר שני, כמעט באותו תחום, למרות שהוא הרבה הרבה יותר מורכב – יש סוגיה שאני מניח שעשר שנים מזכירים אותה מידי פעם בוועדה הזאת.

יולי יואל אדלשטיין: אני מתכוון לסוגיית אתרי הקרוואנים.

יעקב ליצמן: אתר גבעת המטוס עדיין קיים?

יולי יואל אדלשטיין: עדיין קיים, כך גם חצרות יסף, בארותיים ועוד כל מיני מקומות.

יולי יואל אדלשטיין: יש במשרד בדיחה שאפילו בזמן ראש הממשלה נתניהו אמרו שזה לא יכול להימשך.

יולי יואל אדלשטיין: כבר אז נאמרו כל המשפטים הנכונים שצריך לפנות, שצריך לגמור את הפרק הזה וכו'.

יעקב ליצמן: אתה מחזק אותי, כי גם באוצר אומרים לי כל הזמן: תקבל את הכסף לישיבות.

יעקב ליצמן: אני אומר שיש פסוק שאומר: "יראו עינינו ישמח לבנו".

יעקב ליצמן: אנחנו נראה את זה ואז נשמח.

יולי יואל אדלשטיין: כשהגעתי למשרד העלו את הסוגיה של אתרי הקרוואנים.

יולי יואל אדלשטיין: אני חייב להודות - אני לא רוצה לקחת דווקא את הקרדיט בנושא הזה - שאמרתי שראיתי כל כך הרבה מבצעים ואני יכול להתחיל לספור את כל שרי השיכון ושרי הקליטה שאמרו שהם יפנו את אתרי הקרוואנים, שנמאס לי מהמבצעים האלה ולכן שלא יכנסו לזה.

יולי יואל אדלשטיין: האנשים שיושבים כאן שכנעו אותי שוב וביקשו ממני לתת להם אפשרות לנסות עוד פעם.

יולי יואל אדלשטיין: אני יכול לומר שיש ירידה יום-יומית במספר המתגוררים באתרי הקרוואנים.

יולי יואל אדלשטיין: (הוצג שקף – דוח נתוני אכלוס באתרי הקרוואנים) בשקף שמוצג לפניכם אפשר לראות שבחודש יולי היו 512 נפש בלי פתרון ו-230 עם פתרון.

יולי יואל אדלשטיין: נכון לאתמול יש 155 שהם עם פתרון ו-258 בלי פתרון.

יולי יואל אדלשטיין: בדרך לכאן אמרו לי שאני לא אתן את המספר הזה, כי הוא ירד ועוד כמה משפחות רכשו דירה.

יולי יואל אדלשטיין: אני לא צריך להסביר לכם כמה כסף המדינה תחסוך כשיסגרו סוף סוף כמה אתרי קרוואנים, כי חלק מהשטחים הללו מיועדים לבנייה.

יולי יואל אדלשטיין: בגבעת המטוס למשל נשארו שבעה עולים ללא פתרון.

יולי יואל אדלשטיין: מדובר כמובן ב"קליינטים" הכי קשים, אלה שלא יצאו עד עכשיו, למרות כל המבצעים וכל המשכנתאות.

יולי יואל אדלשטיין: ברור שבקצב כזה של עבודה, אנחנו נגיע גם אליהם.

יולי יואל אדלשטיין: בשבועות הקרובים אנחנו נסגור כמה אתרים.

יולי יואל אדלשטיין: אני מודה ומתוודה שהיו עליי לחצים של אנשים תמימים וטובים, אולי לא כל כך מביני עניין, שאמרו שבגלל המציאות הזאת של בתי מלון אני בעצם מעכב את העלייה, כי המדינה לא תיתן עוד בתי מלון ואז לא יבואו עולים ולכן ביקשו שאני אפתח את אתרי הקרוואנים.

יולי יואל אדלשטיין: אני חייב לומר – יש כאלה שאוהבים את זה ויש כאלה שלא אוהבים את זה – שאמרתי חד משמעית לא.

יולי יואל אדלשטיין: אני לא אכניס עולים לאתרי קרוואנים, לקרוואנים שנמצאים כבר למעלה מעשר שנים על הקרקע, עם כל המשתמע מזה.

יולי יואל אדלשטיין: לכן לא מתווספת אוכלוסיה לאתרי הקרוואנים ומה שהראיתי לכם בשקף הוא נתון אמיתי.

יולי יואל אדלשטיין: אחד מעוזרי המנכ"ל מניח יום-יום על שולחנו ועל שולחני מספר שמי של העולים שנשארו.

יולי יואל אדלשטיין: אף אחד לא יוכל להיכנס ולצאת בלי שכבר באותו יום נדע על זה.

יולי יואל אדלשטיין: אבל – וזה האבל הגדול – מכיוון שחזרתי למשרד שאני מכיר, חשבתי שזה יהיה קצת מוזר אם כל מה שנעשה הוא להמשיך את הפעילות השוטפת כפי שהיא מתבצעת היום, מבלי לחשוב איפה באמת לשים את עיקר המאמץ ועיקר הכוח.

יולי יואל אדלשטיין: לפיכך הקמנו במשרד ועדה של האנשים הרלוונטיים במשרד, צירפנו נציגים גם מהשלטון המקומי, מארגוני עולים ומארגוני מתנדבים.

יולי יואל אדלשטיין: ריכז את הוועדה המשנה למנכ"ל, מר צמיר.

יולי יואל אדלשטיין: לאחר דיבורים רבים וויכוחים רבים, הוועדה יצאה עם כמה דברים שלדעת המשתתפים – אחר כך זה אושר אצל המנכ"ל ואצלי – צריך לשים את עיקר הכוח בשנה הבאה.

יולי יואל אדלשטיין: כמה דוגמאות לדברים שהוועדה חשבה שצריך להדגיש.

יולי יואל אדלשטיין: זיהינו שלמרות שהעלייה נמשכת הרבה שנים, עדיין קיימת בעיית השפה.

יולי יואל אדלשטיין: הבעיה קיימת בכל השכבות, בכל האוכלוסיות, בכל הגילאים.

יולי יואל אדלשטיין: מסתבר שבגלל אי ידיעת השפה העברית, אפילו אותן חבורות רחוב של הנוער נמצאות היכן שהן נמצאות.

יולי יואל אדלשטיין: יכולת, אדוני היושב ראש, לשאול את הבנות בפרוייקט "שובו" - שאנחנו מכירים ומוקירים – מה היווה לגביהן מחסום בחינוך הכללי.

יולי יואל אדלשטיין: אני חושב שאי ידיעת השפה הפריעה להם להשתלב בבית ספר רגיל.

יולי יואל אדלשטיין: למרות שלהוראת העברית ולאולפנים יש כמה אבות ואמהות מלבד משרד הקליטה, כמו משרד החינוך והסוכנות, סוף סוף אין מריבה, אלא דוח משותף ומשרד החינוך רוצה אפילו לקיים ימי עיון יחד איתנו איך לשנות שיטות ולעשות אולפנים תעסוקתיים.

יולי יואל אדלשטיין: אדוני היושב ראש, זה פרוייקט שיישאר על הנייר, כי אין לו שום גיבוי תקציבי.

יולי יואל אדלשטיין: במצב רגיל הייתי אומר שזה יכול להיות בסדרי העדיפויות של המשרד, אבל בקיצוצים שיש היום יש גבול לכמה אפשר "לשדוד" את המחלקות במשרד.

יולי יואל אדלשטיין: לא מדובר בסכומים שרוכשים 16F, אלא בסכום של 3-4 מיליון שקל, ואם מגייסים גם את משרד החינוך וגם את הסוכנות לנושא הזה, אפשר לעשות מהפיכה בתחום הזה.

יולי יואל אדלשטיין: אותו הדבר אני יכול לומר בנושא נוער.

יולי יואל אדלשטיין: גם כאן מדובר בהרבה רשויות שמתעסקות בנושא וגם כאן חל שינוי.

יולי יואל אדלשטיין: בזמנו הוקמה ועדה משותפת למשרד העבודה והרווחה, משרד החינוך, הג'וינט ומשרד הקליטה.

יולי יואל אדלשטיין: דנו בשאלה מה לעשות עם נוער עולה.

יולי יואל אדלשטיין: הוועדה הכינה דוח מאוד יפה וביקשה לקיים על זה ועדת שרים.

יולי יואל אדלשטיין: השבתי בשלילה, כי כמו שהמשרד מתקיים כרגע, הוא לא יכול להתחייב אפילו לסכומים מינימליים שהוא יכניס לקופה המשותפת הזאת.

יולי יואל אדלשטיין: אלה דוגמאות להתמודדות המשרד במצוקה.

יולי יואל אדלשטיין: אמרתי שאני לא רוצה שזה יישמע כמו דיווח בוועדת הקליטה.

יולי יואל אדלשטיין: אנחנו לא יכולים לשנות את המצב במשק, אבל השמה של עולים אנחנו כן עושים, גם בתקופה הקשה הזאת.

יולי יואל אדלשטיין: יש מרכזי הכוון – פרוייקט שהקמתי ב-99' והוא ממשיך לעבוד.

יולי יואל אדלשטיין: בעבודה פרטנית גרמנו להשמה בתעסוקה של כשלושת אלפים עולים בשנים האחרונות, עם כל המיתון, הפיטורים וכו'.

יולי יואל אדלשטיין: אפשר לעשות קורסי הסבה, אבל שוב אנחנו נתקעים ומגיעים לאותה נקודה – תקציב.

יולי יואל אדלשטיין: לגבי מינהל הסטודנטים דיברנו עם האוצר ואני מקווה שזה יתוקן.

יולי יואל אדלשטיין: ועדת וינוגרד הורידה את שכר הלימוד.

יולי יואל אדלשטיין: הורד סכום מסוים ממינהל הסטודנטים, כי על פי ועדת וינוגרד יצטרכו לממן פחות שכר לימוד.

יולי יואל אדלשטיין: מסתבר שוועדת וינוגרד חלה רק על כ-40% מכלל הסטודנטים שנתמכים על ידי מינהל הסטודנטים.

יולי יואל אדלשטיין: מאיפה נביא את ההפרש הזה, אין לי מושג.

חנוך צמיר: ההפרש הוא 17.5 מיליון שקל.

חנוך צמיר: ועדת וינוגרד מדברת על סטודנטים הלומדים לתואר ראשון באוניברסיטאות.

חנוך צמיר: בחישוב שעשה אגף תקציבים הוא לקח את כל הסטודנטים שמופיעים במוסדות אחרים ושעליהם לא חלות הנחיות הוועדה.

יעקב ליצמן: כנראה שלאוניברסיטאות שקיבלו את הכסף יש תקציב גדול.

נטשה כשר: טוב שיש את הקיצוץ הזה, כי סוף סוף נדע איפה הסטודנטים האלה נמצאים.

יולי יואל אדלשטיין: עד עכשיו זה היה סוד כמוס?

דני טופז: הסטטיסטיקות ברורות לגמרי.

יולי יואל אדלשטיין: גברת נטשה כשר, ההערה שלך מיותרת.

יולי יואל אדלשטיין: ברור שאף סטודנט מאצלנו – ואני גם דחיתי פניות בנושא הזה – לא לומד בשום מוסד שלא מוכר ושהתואר שלו לא מוכר על ידי המועצה להשכלה גבוהה בישראל.

יולי יואל אדלשטיין: אני לא אשם שוועדת וינוגרד לא חלה על הסטודנטים האלה.

חנוך צמיר: אני לא מצליח להבין את ההערה של נטשה כשר.

חנוך צמיר: ידוע שאנחנו מסייעים לסטודנטים שהם לא במוסדות אקדמאים.

יולי יואל אדלשטיין: הערתי את מה שהערתי, כי רציתי להראות שההתמודדות שלנו היא גם התמודדות עם דברים מיותרים.

יולי יואל אדלשטיין: בעקבות פגישה שלי עם שר האוצר, שגם גברת כשר נכחה בה, שאחרי שמיצינו את כל האופציות ואחרי שהמנכ"ל ואיש התקציבים והמשנה למנכ"ל ישבו עם מנכ"ל משרד האוצר וכל הדרגים, אני רוצה לסכם: תקציב משרד הקליטה הוא כשני מיליארד שקל.

יולי יואל אדלשטיין: שלושת רבעי התקציב הזה הוא "כספומט", דהיינו זה סלי קליטה, דמי קיום, מענקי מכס וכדומה.

יולי יואל אדלשטיין: אם קובעים שכל משרד ממשלתי חייב לתת אחוז מסוים לקיצוץ, לגבי משרד כמו שלי הקיצוץ הוא הרבה יותר גדול, כי זה קיצוץ בתקציבי פעולות, כי שאר הסעיפים הם קשיחים ולא ניתן לקצץ בהם.

יולי יואל אדלשטיין: אני גם רוצה לשבח את האוצר.

יולי יואל אדלשטיין: בשנת 97', הלכתי בלי לחצים פוליטיים לאנשי אגף התקציבים והסברתי להם את העניין הזה.

יולי יואל אדלשטיין: הם אמרו שזה לא הגיוני והיו לנו קצת ויכוחים, אבל הסברתי שלא יכול להיות סטנדרט כפול – או שלוקחים את האחוז מתקציבי פעילות של המשרד ואז אנחנו נותנים את הקיצוץ כמו כולם, או שלוקחים מכלל הסעיפים, אבל אז גם את הקיצוץ מראים מכלל הסעיפים.

יולי יואל אדלשטיין: לא יכול להיות שלוקחים 5% משני מיליארד, אבל אומרים לקצץ ב-400 מיליון.

יולי יואל אדלשטיין: זה פשוט משנה את כל הפרופורציות.

יולי יואל אדלשטיין: יושב ראש הוועדה אמר שאסור לגעת בתקציב משרד הקליטה.

יולי יואל אדלשטיין: אני אומר פחות מזה – אני מבין שאי אפשר לומר שבקליטה לא יהיו קיצוצים.

יולי יואל אדלשטיין: אי אפשר לומר שבעבודה וברווחה יהיו קיצוצים, בחינוך יהיו, בביטחון יהיו, אבל בקליטה לא יהיו, למרות שמאוד בא לי לומר את המשפט הזה.

יולי יואל אדלשטיין: אני מנסה להפגין פה אחריות מינימלית.

יולי יואל אדלשטיין: אני אומר שלפחות ועדת הכספים תלך איתנו ותגיד שהקיצוץ צריך להיות פרוס על כלל הסעיפים, כולל הסעיפים הקשיחים, או שצריך לחשב מחדש את האחוז ואז אנחנו ניתן כמו כולם את אותו אחוז שנקבע על ידי הממשלה.

יעקב ליצמן: הם יגידו לך לקצץ בשכר.

יולי יואל אדלשטיין: אם תהיה החלטת ממשלה מתאימה, אני אעשה את זה.

יעקב ליצמן: אמרתי שבקליטה אסור לגעת, ובאמת אני חושב שאסור לגעת, אבל אני יכול לשבת איתך עד מחר בבוקר ולהוכיח לך כמה סעיפים שמהם אפשר לקצץ.

יעקב ליצמן: מאשימים אותי שאני מעכב העברות תקציביות.

יעקב ליצמן: ביקשתי שיביאו לי את התיק של ההעברות – עד אז אפילו לא בדקתי מה אני מעכב – וראיתי איזה דברים אני מעכב.

יעקב ליצמן: אז אני מעכב 3 מיליון שקל למרכז חקר גיאוגרפי.

יעקב ליצמן: מאוד חשוב לי גיאוגרפיה וגם היסטוריה.

יעקב ליצמן: הכל חשוב לי, אבל אי אפשר לומר לי שאי אפשר לדחות את זה לשבועיים עד התקציב החדש.

יעקב ליצמן: יש העברה של 3.7 מיליון שקל לאיזשהו חקר ים במשרד החקלאות.

יעקב ליצמן: אני יכול לומר שכל הדברים האלה מאוד חשובים ושעם ישראל לא יכול בלעדיהם, אבל למרות הכל, זה יכול לחכות שבועיים עד לתקציב הבא.

יעקב ליצמן: לכן אני אומר שהקליטה חשובה לי, אבל אפשר למצוא כל מיני סעיפים שאפשר לקצץ בהם.

יעקב ליצמן: בתקציב לעידוד השקעות הון יש מיליארד שקל ואני יכול לומר שלפחות 30% מההשקעות לא קיימות.

יעקב ליצמן: השקיעו כסף ב-85' ויש לי דוח שעד 93' לא הרוויחו כלום.

יעקב ליצמן: מדובר על מיליארד שקל לשנה ואפשר גם בזה לקצץ.

דני טופז: אני מרשה לעצמי לבקש ממך – יש לנו פנייה תקציבית שמעוכבת על ידך.

דני טופז: יש שני דברים שלדעתי תסכים איתי שאי אפשר לעכב אותם יותר: 1.

דני טופז: סכום של שני מיליון שקל שאנחנו משלמים לעולי אתיופיה שמפנים את אתרי הקרוואנים, כדי שייצאו לדיור קבע.

דני טופז: אם לא יעשו את זה, העולים החדשים שיגיעו ישוכנו בבתי מלון.

יעקב ליצמן: שר האוצר רצה בימים האחרונים להעביר כסף למרכז חקלאי.

יעקב ליצמן: הוא הוסיף רק מילה אחת "ביטחון".

יעקב ליצמן: הוא חשב שנעביר מייד את הכסף בגלל שזה קשור לביטחון.

דני טופז: אני לא יכול לשלם תשלומים אישיים לעולים אם אין לנו את הכסף.

דני טופז: אני לא מדבר על הספקים, אלא על סיוע לעולים.

יעקב ליצמן: אני אבדוק את הבקשה לעולי אתיופיה ויכול להיות שאני אאשר את זה.

יעקב ליצמן: תאמינו לי שאני מעכב את כל הפניות, גם כאלה שקשורות לדתות ואני הרי לא חשוד שאני נגד דתות.

יעקב ליצמן: גם העברות שנוגעות למוסדות של היהדות החרדית מעוכבות.

יעקב ליצמן: אם אני אקבל רק את הפנייה של עולי אתיופיה, אך ורק הנושא הזה ולא שום דבר אחר, אני מוכן להעביר את זה.

מיכאל נודלמן: מה עם הכסף למשרד השיכון?

יעקב ליצמן: כבר דנו בזה.

יעקב ליצמן: אתה לא צריך להסביר לי מה זה קליטה ומה זה שכר דירה.

יעקב ליצמן: אני מבקש מנציגת האוצר להתייחס לתקציב.

נטשה כשר: אני רוצה להתייחס לאמירה שנאמרה כאן, שהיא אמירה לא הוגנת, לא מוצדקת ולא מבוססת על שום דבר, שכביכול האוצר שמח שמגיעים פחות עולים, כאילו האוצר רוצה לחסוך כסף אם לא יגיעו עולים.

נטשה כשר: אני חושבת שזה דבר לא נכון ולא מבוסס על שום דבר.

יעקב ליצמן: אנחנו מקבלים את מה שאת אומרת.

נטשה כשר: אנחנו מתקצבים ומחויבים לתקצב את כל העולים שיגיעו.

נטשה כשר: אף פעם לא אמרנו שיביאו פחות עולים או אמירה מסוג כזה.

יעקב ליצמן: אמרתי את מה שאמרתי כהרגשה שלי ואני בהחלט מקבל את מה שאת אומרת.

נטשה כשר: חבל שהדברים האלה יוצאים.

נטשה כשר: אף פעם לא קרה שהגיעו עולים ולא נתנו כסף.

נטשה כשר: אני רוצה לברך את משרד הקליטה על הפעילות שנעשתה בתחום של הוצאת עולי אתיופיה מבתי מלון.

נטשה כשר: זה בהחלט מהווה דוגמה לאיזשהו סיכום שהיה בינינו והמשרד עמד בסיכום הזה.

נטשה כשר: אני מודה שהייתי סקפטית כשנעשה הסיכום, כי היינו צריכים להוסיף סכומי כסף משמעותיים, מכיוון שהעולים שהו בבתי מלון.

נטשה כשר: ממה שאני שומעת, ואני שמחה על כך, יש בהחלט חיסכון ואני מקווה שבעתיד לא יהיה מצב כזה שעולים ייכנסו לבתי מלון.

יעקב ליצמן: לפי המצב אולי יצטרכו להיכנס לישיבות, כי אין כסף לישיבות ויסגרו את הישיבות.

נטשה כשר: הם צריכים להתגייר קודם.

נטשה כשר: לגבי הקיצוץ בתקציב משרד הקליטה: נאמר שאין לקצץ בכלל בתקציב משרד הקליטה – מי שאומר אמירה כזאת צריך להבין שאם לא מקצצים במקום כלשהו, הקיצוץ צריך ליפול אל איזשהו מקום אחר.

נטשה כשר: משרד הקליטה, עד כמה שהוא גבוה בסדרי העדיפות, אי אפשר לפטור אותו מהקיצוץ שחל על כל המשרדים.

מיכאל נודלמן: השר אמר שהוא מוכן שיהיה קיצוץ בתקציבו.

יעקב ליצמן: אולי גברתי יכולה לומר כמה כספים הושקעו בשיפוץ משרד האוצר?

יעקב ליצמן: למה משרד האוצר צריך להיראות כמו בית מלון?

יעקב ליצמן: אני שמח על כך ואני חושב שזה מאוד מכובד, אבל אם אתם רוצים לחפש סעיפים שאפשר לקצץ בהם, אני בהחלט יכול למצוא לכם כאלה.

נטשה כשר: אני חושבת שמדובר בסכום לא גדול.

יעקב ליצמן: תאמיני לי, הסכום שמתכוונים לקצץ בתקציב משרד הקליטה הוא מאוד זעום יחסית.

נטשה כשר: במשרד האוצר נעשו קיצוצים כמו בכל המשרדים האחרים.

יעקב ליצמן: הגיעה לכאן העברה לרכישת מזגנים למשרד האוצר.

יעקב ליצמן: חבר הכנסת חוגי אמר שאין לתת מזגנים לפקידים, אלא לתת קודם כל לבתי ספר.

יעקב ליצמן: לפיכך עכבנו את אותה פנייה.

יעקב ליצמן: יום אחד הגעתי למשרד האוצר וראיתי שיש מזגנים פועלים.

יעקב ליצמן: התפלאתי על כך ואמרתי שלא אישרנו את ההעברה למזגנים.

נטשה כשר: טוב, אנחנו עשירים שבעשירים ויושבים בבניין הכי מפואר במדינה.

נטשה כשר: אני חושבת שכמו שהקיצוץ חל גם על משרד האוצר וגם על המשרדים החברתיים הכי הכי רגישים וקשים, זה צריך לחול גם על משרד הקליטה.

נטשה כשר: אני רואה את המשרדים החברתיים, כי אני בצוות החברתי - -

יעקב ליצמן: ביקרת פעם בקרית משה ברחובות?

נטשה כשר: ביקרתי שם וביקרתי גם במוסדות למפגרים ובהרבה מקומות קשים ביותר.

נטשה כשר: כל המשרדים נותנים את החלק שלהם וגם משרד הקליטה צריך לעשות את זה.

יעקב ליצמן: קרית משה ברחובות הוא אתר קליטה.

יעקב ליצמן: הייתי שם לפני שנה ואני יכול לומר לכם שמה שקורה שם הוא ביזיון.

נטשה כשר: אני בצוות חברתי ואנחנו מבקרים בכל מיני מקומות.

נטשה כשר: אחרי הביקורים האלה קשה לנו מאוד.

יעקב ליצמן: השאלה מה עושים?

נטשה כשר: אני מבקרת בבתי חולים, במוסדות למפגרים וכמעט בכל מקום שנוגע לתחום החברתי.

נטשה כשר: יש דברים קשים שקשה לקצץ בהם ובכולם מקצצים.

נטשה כשר: משרד החינוך מקצץ, משרד הבריאות מקצץ ומשרד העבודה והרווחה מקצץ.

נטשה כשר: אנחנו לא יכולים לוותר על הקיצוץ במשרד לקליטת העלייה, עם כל העדיפות שאנחנו נותנים למשרד הזה.

נטשה כשר: אני רוצה להתייחס לגובה הקיצוץ.

יעקב ליצמן: לקיצוץ החדש?

נטשה כשר: לא.

יעקב ליצמן: זה לא רלוונטי בכלל.

יעקב ליצמן: אין טעם להיכנס כאן על אחוזי הקיצוץ, כי מחר תצטרכי להסביר לי על עוד קיצוץ.

יעקב ליצמן: אנחנו יודעים שיש כאן בעיה ואולי שר האוצר יסביר את זה בשבוע הבא בוועדת הכספים.

יעקב ליצמן: לכן אני לא רואה טעם שתסבירי מה היה הקיצוץ הקודם.

מיכאל נודלמן: שר הקליטה דיבר על פרינציפ.

יולי יואל אדלשטיין: הפרינציפ הוא שצריך לקצץ בכלל הסעיפים.

נטשה כשר: על כלל המשרדים חל קיצוץ של 5%, כלומר 4 1.

דני טופז: 4% שהיו חד פעמיים לפני שנה ועוד אחוז נוסף.

סמדר אלחנני: אם כך, במצטבר זה יותר מ-5%.

נטשה כשר: זה 5%.

נטשה כשר: אילו היינו עושים קיצוץ כמו שסגן השר מציע, כלומר 5% על כלל תקציב המשרד לקליטת העלייה, כולל כל הדברים הקשיחים וסלי קליטה - -

יעקב ליצמן: זה 10% בפעולות.

נטשה כשר: אילו היינו עושים קיצוץ כזה, זה היה בהיקף של 100 מיליון שקל – 5% על שני מיליארד שקל.

נטשה כשר: לא קיצצנו 100 מיליון שקל, אלא 36 מיליון שקלים.

יולי יואל אדלשטיין: ושאר הכסף מהורדת מענקי מכס.

נטשה כשר: הורדת מענקי מכס זו החלטה נפרדת, שחלה גם על משרדים אחרים.

יעקב ליצמן: אני אנסה להסביר.

יעקב ליצמן: יש קיצוץ פלט – ארבע פלוס אחד – ואחר כך אין קיצוץ, אלא ביטול סעיפים.

יעקב ליצמן: זה לא נחשב לקיצוץ.

יולי יואל אדלשטיין: אתה חייב להסכים איתי שזה יותר מסובך מארבע פלוס אחד שזה חמש.

יולי יואל אדלשטיין: לכן היה מותר לי לא להבין.

יעקב ליצמן: למה הביטול הזה לא נכלל בקיצוץ?

נטשה כשר: מכיוון שזה בנוסף.

יולי יואל אדלשטיין: אני רוצה להזכיר נקודה מעניינת, לפני שנטשה כשר תסביר שאי אפשר לקצץ בסלי קליטה, כי זה חוק.

יולי יואל אדלשטיין: הורידו לנו 100 מיליון שקל על זה שיבואו לפי התחזית שלנו פחות עולים.

יולי יואל אדלשטיין: כלומר, כבר הורידו 100 מיליון על סלי קליטה, הורידו 50 מיליון על פגיעה ברמת הסיוע במענקי מכס ועוד 36 מיליון מתקציבי פעילות.

יולי יואל אדלשטיין: זה כלל הקיצוץ וזה יוצא הרבה יותר מ-5%.

נטשה כשר: יש החלטת ממשלה ספציפית המדברת על התאמת גובה מענק המכס לגובה המיסוי העקיף בישראל.

נטשה כשר: אפשר לקיים דיון על ההחלטה הזאת, אבל ההחלטה הזאת התקבלה בממשלה.

נטשה כשר: ההחלטה הזאת נוגעת ספציפית לנושא של גובה מענקי מכס וההתאמה שלהם.

יולי יואל אדלשטיין: לכל משפחת עולים זה פחות חמשת אלפים שקל.

דני טופז: החיסכון של האוצר הוא כמאה מיליון שקל בשנה.

יעקב ליצמן: אני נגד הביטול הזה, אבל אם אתם בכל זאת מבטלים את הסעיף הזה, אני יכול להציע לכם שבקיצוץ הבא זה ייחשב לקיצוץ.

נטשה כשר: אני חושבת שהקיצוץ הזה נספר כבר שלוש פעמים.

יולי יואל אדלשטיין: זה נספר בחוברת הנוכחית.

יולי יואל אדלשטיין: אדוני היושב ראש, אני רוצה להדגיש בתכלס, משפחה שעלתה שלשום קיבלה סכום X ומשפחה שתעלה בעוד חודש זה יהיה X מינוס 5,000.

סמדר אלחנני: אבל גם המסים ירדו.

יולי יואל אדלשטיין: זה חלק מסל קליטה.

מיכאל נודלמן: זה מהווה תמריץ לעולים, כדי שיעלו מהר.

יעקב ליצמן: האם אפשר להתפשר על הסעיף הזה?

נטשה כשר: אי אפשר להתפשר על זה.

נטשה כשר: זו החלטת ממשלה.

יעקב ליצמן: אפשר לעשות את זה לגבי עולים ממקומות מסוימים ולגבי עולים אחרים לא?

דני טופז: זה רק לגבי אלה שהם במסלול סל קליטה.

דני טופז: לאחרים יש פטור ממכס.

נטשה כשר: אני מקווה שיגיעו כמה שיותר עולים ושיוציאו כמה כסף בתחום הזה.

יעקב ליצמן: אני בטוח שאת שמחה שמגיעים יותר עולים והאוצר ישתתף בהתאם בתקציב.

סופה לנדבר: אני באה עם בשורה מאוד רעה.

סופה לנדבר: כמה מהקשישים קיבלו התקפת לב בגלל הקצבאות.

סופה לנדבר: מה קורה עם זה?

יעקב ליצמן: זה לא הדיון עכשיו.

יעקב ליצמן: אם היית מגיעה בשעה תשע, ולא עכשיו, היית משתתפת בדיון שהיה על כך.

יעקב ליצמן: את לא יכולה להגיע עכשיו ולבקש לקיים שוב דיון.

יעקב ליצמן: יש עכשיו דיון על תקציב משרד הקליטה.

יעקב ליצמן: אני מודה לסגן השר, למנכ"ל ולכל צוות המשרד על הסקירה.

יעקב ליצמן: אני מודה לכולם, הישיבה נעולה.

יעקב ליצמן: - - - - - - - - - -